Obvestilo o ponovnem začetku preiskave za uvedbo zaščitnih ukrepov na podlagi sodbe Splošnega sodišča z dne 9. novembra 2022 v zadevi T-246/19 v zvezi z Izvedbeno uredbo Komisije (EU) 2019/67 o uvedbi zaščitnih ukrepov v zvezi z uvozom indijskega riža s poreklom iz Kambodže in Mjanmara

(2023/C 18/05)

1. Sodba

Splošno sodišče Evropske unije (v nadaljnjem besedilu: Splošno sodišče) je s sodbo z dne 9. novembra 2022 v zadevi T-246/19 Kraljevina Kambodža in Cambodia Rice Federation/Komisija (v nadaljnjem besedilu: sodba) razglasilo ničnost Izvedbene uredbe Komisije (EU) 2019/67 z dne 16. januarja 2019 o uvedbi zaščitnih ukrepov v zvezi z uvozom indijskega riža s poreklom iz Kambodže in Mjanmara (v nadaljnjem besedilu: sporna uredba) (1), s katero je Evropska komisija (v nadaljnjem besedilu: Komisija) ponovno uvedla dajatve skupne carinske tarife na uvoz tega riža za obdobje treh let in uvedla postopno znižanje veljavne stopnje dajatve v delu, v katerem se nanaša na uvoz riža s poreklom iz Kambodže in Mjanmara/Burme.

Splošno sodišče je ugotovilo, da je Komisija napačno uporabila pravo in storila očitno napako pri presoji s tem, da je samovoljno omejila obseg svoje preiskave v zvezi s škodo, povzročeno industriji Unije, le na rižarne brušenega ali manj brušenega indijskega riža, predelanega iz neoluščenega riža, pridelanega ali žetega v Evropski uniji. Napačna opredelitev proizvajalcev Unije je tako izkrivila tudi analizo obstoja resnih težav, saj je Komisija nekatere proizvajalce izključila iz ocene škode.

Splošno sodišče je prav tako ugotovilo, da Komisija ni predložila zahtevanih dokaznih standardov v zvezi s prilagoditvami analize nelojalnega nižanja prodajnih cen.

Splošno sodišče je ugotovilo tudi, da je Komisija kršila pravico tožečih strank do obrambe in obveznost razkritja bistvenih dejstev in premislekov ter podrobnosti, na katerih temeljijo. Komisija zlasti ni razkrila podatkov, na katerih temeljijo kazalniki potrošnje in škode ter analiza nelojalnega nižanja prodajnih cen in prilagoditve, izvedene na podlagi pripomb zainteresiranih strani na dokument o splošnem razkritju.

2. Posledice

Člen 266 PDEU določa, da morajo institucije sprejeti ukrepe, potrebne za izvršitev sodb Sodišča. Če je akt, ki so ga institucije sprejele v okviru upravnega postopka, kot so preiskave za uvedbo splošnih zaščitnih ukrepov v okviru Uredbe (EU) št. 978/2012 (2), razglašen za ničnega, se v skladu s sodbo Splošnega sodišča akt, razglašen za ničnega, zamenja z novim aktom, v katerem je odpravljena nezakonitost, ki jo je ugotovilo Sodišče (3).

V skladu s sodno prakso Sodišča se postopek za nadomestitev akta, razglašenega za ničnega, nadaljuje v točki, v kateri je prišlo do nezakonitosti (4). To pomeni zlasti, da v primeru, ko je za ničnega razglašen akt, ki zaključuje upravni postopek, razglasitev ničnosti ne vpliva nujno na pripravljalne akte, kot je začetek zaščitnega postopka. Če se na primer uredba o uvedbi splošnih zaščitnih ukrepov v skladu z Uredbo (EU) št. 978/2012, s katero je Evropska komisija ponovno uvedla dajatve skupne carinske tarife na uvoz za obdobje treh let, razglasi za nično, to pomeni, da je po razglasitvi ničnosti zaščitni postopek še vedno odprt, ker je akt, s katerim se je zaključil zaščitni postopek, izginil iz pravnega reda Unije (5), razen če je do nezakonitosti prišlo v fazi začetka.

V obravnavani zadevi je Splošno sodišče sporno uredbo razglasilo za nično iz razlogov, navedenih v oddelku 1.

Preostale ugotovitve in sklepi iz sporne uredbe, ki niso bili izpodbijani ali so bili izpodbijani, vendar jih Splošno sodišče ni preučilo, ostajajo v veljavi in jih ta ponovni začetek ne zadeva.

3. Postopek ponovnega začetka

Glede na navedeno se je Komisija odločila, da ponovno začne preiskavo za uvedbo zaščitnih ukrepov, ki je privedla do sprejetja sporne uredbe, s katero je Komisija ponovno uvedla dajatve skupne carinske tarife na uvoz tega riža za obdobje treh let.

Ponovni začetek prvotne preiskave se nadaljuje v točki, v kateri je prišlo do nepravilnosti.

Namen ponovnega odprtja prvotne preiskave je v celoti odpraviti napake, ki jih je ugotovilo Splošno sodišče, in oceniti, ali uporaba pravil, kot jih je pojasnilo Splošno sodišče, upravičuje ponovno uvedbo ukrepov, kar bi privedlo do ponovne uvedbe dajatev skupne carinske tarife na uvoz indijskega riža s poreklom iz Kambodže, ki se uvršča pod oznake KN 1006 30 27, 1006 30 48, 1006 30 67 in 1006 30 98, v prvotnem obdobju uporabe (tri leta, in sicer od 18. januarja 2019 do 18. januarja 2022). Ker so bili ukrepi odpravljeni, bi vsaka ponovna uvedba dajatev skupne carinske tarife zadevala le uvoz, izveden med 18. januarjem 2019 in 18. januarjem 2022.

4. Pisna stališča

Vse zainteresirane strani so pozvane, da izrazijo svoja stališča ter predložijo informacije in dokaze o vprašanjih, ki se nanašajo na ponovni začetek preiskave. Komisija mora te informacije in dokaze prejeti v 30 dneh od datuma objave tega obvestila v Uradnem listu Evropske unije, če ni določeno drugače.

5. Možnost zaslišanja s strani preiskovalnih služb Komisije

Vse zainteresirane strani lahko zahtevajo, da jih zaslišijo preiskovalne službe Komisije. Zahtevek za zaslišanje morajo vložiti pisno in navesti razloge zanj. Za zaslišanja o vprašanjih, ki se nanašajo na ponovni začetek preiskave, je treba vložiti zahtevek v 15 dneh od datuma objave tega obvestila v Uradnem listu Evropske unije. Pozneje pa je treba zahtevek za zaslišanje vložiti v posebnih rokih, ki jih določi Komisija v korespondenci z zainteresiranimi stranmi.

6. Navodila za predložitev pisnih stališč in korespondenco

Za informacije, ki se predložijo Komisiji za namen preiskav za uvedbo zaščitnih ukrepov, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega zaščitnega postopka in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, vključno z informacijami, ki jih zahteva to obvestilo, izpolnjenimi vprašalniki in korespondenco, ki jih zainteresirane strani predložijo kot zaupne, se označijo s „Sensitive“ (6). Zainteresirane strani, ki bodo predložile informacije v tej preiskavi, so pozvane, naj obrazložijo svoj zahtevek za zaupno obravnavo. Če strani predložijo informacije z oznako „Sensitive“, jim morajo v skladu s členom 38 uredbe o splošnih tarifnih preferencialih priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da dovoljujejo smiselno razumevanje vsebine informacij, predloženih v zaupni obliki. Vendar če predlagatelj informacij teh ne želi niti objaviti niti dovoliti njihovega razkritja v splošnem smislu ali v obliki povzetka in če se izkaže, da zahteva za zaupno obravnavo ni upravičena, zadevnih informacij ni treba upoštevati.

Zainteresirane strani so pozvane, naj prek platforme TRON.tdi (https://tron.trade.ec.europa.eu/tron/TDI) pošljejo vsa stališča in zahtevke, tudi zahtevke za registracijo kot zainteresirane strani ter skenirane kopije pooblastil in potrdil. Če zainteresirane strani uporabijo platformo TRON.tdi ali elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču GD za trgovino: https://trade.ec.europa.eu/doclib/docs/2014/june/tradoc_152583.pdf. Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje vsak dan. Komisija bo po prejemu kontaktnih podatkov z zainteresiranimi stranmi komunicirala zgolj prek povezave TRON.tdi ali po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč prek platforme TRON.tdi in po elektronski pošti, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate G Office: CHAR 04/39 1049 Bruxelles/Brussel BELGIQUE/BELGIË

e-naslov: TRADE-SAFEGUARD-RICE@ec.europa.eu

7. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 13 Delegirane uredbe Komisije (EU) št. 1083/2013 z dne 28. avgusta 2013 na podlagi razpoložljivih informacij sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stran predložila napačne ali zavajajoče informacije, se te morda ne bodo upoštevale, uporabijo pa se lahko razpoložljiva dejstva.

Če zainteresirana stran ne sodeluje ali le delno sodeluje, je lahko končni rezultat zanjo manj ugoden, kot če bi sodelovala.

Če se odgovor ne predloži v računalniški obliki, se to ne šteje za nesodelovanje, če zainteresirana stran dokaže, da bi ji predložitev odgovora v zahtevani obliki povzročila nerazumno dodatno obremenitev ali nerazumne dodatne stroške. V tem primeru mora zainteresirana stran o tem takoj obvestiti Komisijo.

8. Pooblaščenec za zaslišanje

Zadevna država upravičenka in zainteresirane strani imajo pravico do splošnega zaslišanja in v 21 dneh od datuma objave tega obvestila v Uradnem listu Evropske unije predložijo pisni zahtevek, iz katerega je razvidno, da bo izid preiskave verjetno vplival nanje in da obstajajo posebni razlogi za njihovo ustno zaslišanje.

Država upravičenka in zainteresirane strani lahko zahtevajo posredovanje pooblaščenca za zaslišanje. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in zahtevke za zaslišanje. Vsak zahtevek je treba predložiti pravočasno in hitro, da se ne ogrozi pravilno vodenje postopka. V ta namen bi morale zainteresirane strani zaprositi za posredovanje pooblaščenca za zaslišanje v najkrajšem možnem času po nastanku dogodka, ki upravičuje tako posredovanje. Pooblaščenec za zaslišanje preuči razloge za zahtevke za posredovanje, vrsto vprašanj in vpliv, ki ga imajo ta vprašanja na pravico do obrambe, in sicer ob ustreznem upoštevanju interesov dobrega upravljanja in pravočasnega zaključka preiskave. Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: https://ec.europa.eu/trade/trade-policy-and-you/contacts/hearing-officer/.

9. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (EU) 2018/1725 Evropskega parlamenta in Sveta (7).

Obvestilo o varstvu podatkov, ki vse posameznike obvešča o obdelavi osebnih podatkov v okviru dejavnosti Komisije na področju trgovinske zaščite, je na voljo na spletišču GD za trgovino: https://ec.europa.eu/trade/policy/accessing-markets/trade-defence.

10. Razkritje

Država upravičenka in vse zainteresirane strani, ki so bile kot take registrirane med preiskavo, ki je privedla do sprejetja sporne uredbe, bodo obveščene o bistvenih dejstvih in premislekih, na podlagi katerih namerava Komisija pravočasno izvršiti navedeno sodbo, in bodo imele možnost predložiti svoja stališča pred sprejetjem končne odločitve.

(1) UL L 15, 17.1.2019, str. 5.

(2) Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (UL L 303, 31.10.2012, str. 1) (v nadaljnjem besedilu: Uredba (EU) št. 978/2012).

(3) Združene zadeve 97, 193, 99 in 215/86, Asteris/Komisija, ECLI:EU:C:1988:46, točki 27 in 28; zadeva T-440/20, Jindal Saw/Evropska komisija, ECLI:EU:T:2022:318, točka 115.

(4) Zadeva C-415/96, Španija/Komisija, ECLI:EU:C:1998:533, točka 31; zadeva C-458/98 P, Industrie des Poudres Sphériques/Svet, ECLI:EU:C:2000:531, točke 80 do 85; zadeva T-301/01, Alitalia/Komisija, ECLI:EU:T:2008:262, točki 99 in 142; združeni zadevi T-267/08 in T-279/08, Région Nord-Pas de Calais/Komisija, ECLI:EU:T:2011:209, točka 83.

(5) Zadeva C-415/96, Španija/Komisija, ECLI:EU:C:1998:533, točka 31; zadeva C-458/98 P, Industrie des Poudres Sphériques/Svet, ECLI:EU:C:2000:531, točke 80 do 85.

(6) Dokument z oznako „Sensitive“ se šteje za zaupen dokument v skladu s členom 38 Uredbe (EU) št. 978/2012. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(7) Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).